Polisiehond snuffel rower in kas uit(Foto: SA Polisie) ŉ Rower wat in ŉ slaapkamerkas weggekruip het nadat hy en sy makkers se poging om die huis te beroof deur die polisie gefnuik is, is deur ŉ polisiehond uit sy wegkruipplek gesnuffel. ŉ Huiswerker was Woensdag besig met haar pligte by ŉ huis in Westville, Durban, toe sy omstreeks 13:00 deur vier gewapende mans oorval is. Volgens brig. Jay Naicker, polisiewoordvoerder, het die mans die huiswerker aan haar nek gegryp en haar in die huis se gang af gedwing. Beamptes van die Westville-polisiestasie en die honde-eenheid het van die voorval verneem en onmiddellik reageer. “Die verdagtes was besig om die huis te plunder toe hulle die polisiebeamptes op die toneel sien aankom het. Die mans het onmiddellik en met leë hande in verskillende rigtings van die toneel gevlug.” Die beamptes het hierna met ŉ snuffelhond die perseel deursoek. “Die hond het ŉ man in ŉ kas in een van die slaapkamers uitgesnuffel.” Volgens Naicker is die 22-jarige man onder polisiebewaking na ŉ hospitaal geneem vir mediese behandeling. Die verdagte sal in die hof verskyn sodra hy ontslaan word. Die soektog na die ander verdagtes gaan voort. Lt.genl. Khombinkosi Jula, provinsiale polisiekommissaris, het die beamptes vir hul spoedige optrede geloof. “Ons doen ŉ beroep op gemeenskappe om altyd waaksaam te wees selfs as hulle by hul huise is, en om onmiddellik met die polisie kontak te maak as hulle iets ongewoons opmerk. Ons het vinnige reaksiespanne wat strategies ingestel is om spoedig te reageer op misdade wat aan die gang is.”